সমাজ সভ্যতা বিনির্মাণের ভবিষ্যৎ কারিগর ছাত্রসমাজ। ছাত্রসমাজের আদর্শিক সৌন্দর্য দেশপ্রেম ও মানবতাবোধ অর্জনের ওপর নির্ভর করে সমাজ ও রাষ্ট্রের ভালো ও মন্দের। আদর্শিক, নৈতিক, মানবিক ও দেশপ্রেম লব্ধ তরুণের কাছে জাতির প্রত্যাশা অনেক বেশি। আবার বাস্তব সমস্যার ভিড়ে নিজেকে সত্য ও সুন্দরের পক্ষে জাতির জন্য তৈরি করে নিবেদিতপ্রাণ হিসেবে উৎসর্গ করাও চাট্টিখানি কথা নয়। ক্ষয়িষ্ণু পৃথিবীর ধ্বংসলীলার স্তূপের তুঙ্গে দাঁড়িয়ে আকাশচুম্বী আশাবাদী কালজয়ী যে কোন আদর্শ বাস্তবায়ন কোন নোবেল বা সিনেমার বুলি নয়। স্বাধীনতার ৪২ বছর পরও আমাদের প্রত্যাশা ও প্রাপ্তি যোগ বিয়োগ নিরন্তর হতাশায় কেবল অতল গহ্বরে তলিয়ে দিতে থাকে। পরস্পর বিশ্বাস ও অবিশ্বাসের ফাটলে আদর্শচ্যুতি, দুর্নীতি ও সাম্রাজ্যবাদীদের উপর্যুপরি কশাঘাতে সমগ্র জাতি হতভম্ব, বাকরুদ্ধ; অচলপ্রায়। বাংলাদেশ নামক লাল সবুজের পতাকা খচিত মানচিত্র ও সবুজ শ্যামল ভূখণ্ডের যাত্রাতেই ছাত্রসমাজের নির্ঘাত ধ্বংসস্তূপ মাড়িয়ে দেশপ্রেমিক, সৎ, যোগ্য নেতৃত্ব তৈরির প্রত্যয়ে আপসহীন, দৃঢ়চিত্তে ইসলামী ছাত্রশিবিরের পথ চলা শুরু হয়। ৩৬ বছরে এই জাতিকে অনেক সৎ ও যোগ্য নেতৃত্ব উপহার দিতে সক্ষম হয়েছে ছাত্রশিবির। এই সংগঠন মাদকমুক্ত, সন্ত্রাসমুক্ত ও দেশপ্রেমে প্রোজ্জ্বল একদল কর্মনিষ্ঠ তরুণ তৈরির অনন্য ভূমিকা পালন করে আসছে। তবে এর অপ্রতিরোধ্য এগিয়ে যাওয়াকে পেশিশক্তি ও দেশদ্রোহীদের কাছে মোটেও ভালো লাগেনি। তাই সর্বশক্তি দিয়ে এর অগ্রযাত্রাকে ধুলোয় মলিন করতে হীন চক্রান্ত নেই যার আশ্রয় বিরুদ্ধবাদীরা গ্রহণ করেনি। শিক্ষাঙ্গনে ছাত্রহত্যা, নিপীড়ন, ক্যাম্পাস বন্ধ করে ছাত্রসমাজকে জিম্মি করে টেন্ডারবাজি ও চাঁদাবাজি অব্যাহত রেখে ভয়-হুমকি-ধমকি দিয়ে রক্ত পিচ্ছিল করেছে এই অকুতোভয় সংগ্রামী কাফেলার। নির্যাতন, হত্যা ও সন্ত্রাসের শিকার এই সংগঠনের বিরুদ্ধে রাষ্ট্রীয় সন্ত্রাস ও মিডিয়া আগ্রাসন চালিয়েছে যৌথভাবে। সত্যকে মিথ্যা দিয়ে আর মিথ্যাকে সত্য দিয়ে ঢাকার অপপ্রয়াস চালিয়েছে হরদম। রাষ্ট্রের এহেন ভূমিকায় দেশের নেতৃত্ব তৈরি কি ছেলের হাতে মোয়া? দেশের সকল দুর্যোগে ছাত্রসমাজকে সাথে নিয়ে শক্ত হাতে নেতৃত্ব দিয়েছে ছাত্রশিবির। স্বেচ্ছাচারী ফ্যাসিস্ট শাসকদের অপ্রতিরোধ্য অবিবেচক অনাচার রুখে দিতে প্রতিবাদ করেছে ছাত্রশিবির। তাই ক্ষমতালোভী সরকারের চরম দাবদাহে ছাত্রশিবিরকে জ্বালিয়ে পুড়িয়ে ছারখার করে দিতে ক্ষমতার অপব্যবহার করা হয়েছে রাষ্ট্রের সকল শক্তি সামর্থ্যকে। বর্তমান আওয়ামী জোট সরকার ক্ষমতার সিংহাসনে সমাসীন হওয়ার পর একের পর এক হত্যা, সন্ত্রাস চালিয়ে শিক্ষাপ্রতিষ্ঠানগুলোকে ডাকাতদের অভয়ারণ্যে পরিণত করেছে। ছাত্রশিবির এর প্রতিবাদ করতে গেলে হারাতে হয়েছে অনেক তাজা প্রাণকে। ২০১০ সালের ৮ ফেব্রুয়ারি আন্তঃকোন্দলে ছাত্রলীগ কর্মী ফারুক হত্যাকা-কে কেন্দ্র করে ছাত্রশিবিরের বিরুদ্ধে পরিচালিত হয় দেশব্যাপী চিরুনি অভিযান। এই অভিযোগে হাজার হাজার ছাত্রকে বিনা কারণে কারারুদ্ধ করেছে মাসের পর মাস, বছরের পর বছর। ছাত্রত্ব হারিয়ে শিক্ষাজীবনের ইতি টানতে হয়েছে জাতির ভবিষ্যৎকে। সন্ত্রাসের ভয়ঙ্কর তাণ্ডবে তটস্থ হয়ে সমগ্র জাতি প্রধানমন্ত্রীকে ছাত্রলীগের লাগাম টেনে ধরার আর্তি জানালেও তার কোন প্রতিকার, সুরাহা জাতির ভাগ্যে জুটল না। দিন দুপুরে রাজপথে ২৮ অক্টোবর ২০০৬ এর মতো বিশ্বজিৎসহ অসংখ্য বনি আদমকে বলির খাতায় নাম লিপিবদ্ধ করতে হল। এখনও কেউ জানে না এর শেষ কোথায়, সবাই নিরুপায়, নির্বাক স্বাধীন জাতি!